Каталуня (писта)
Сиркуит де Каталуня (на каталунски Circuit de Catalunya) е писта за автомобилни и мотоциклетни състезания, намираща се в община Монтмело, северно от Барселона, Испания.

Пистата е домакин на стартовете за Голямата награда на Испания във Формула 1 и Голямата награда на Каталуня в Мото ГП, състезания от сериите GP2 и др.

История 
Тази писта често е наричана Барселона, въпреки че се намира извън града, за разлика от пистата Монджуик, която е улична писта и се намира в самия град - в парк Монджуик - и домакинства на четири старта от Формула 1 в периода 1969 - 1975 г. Именно тези стартове дават идеята за строежа на Сиркуит де Каталуня, за да може Голямата награда на Испания отново да се провежда в Каталуня.

Пистата е официално открита през месец септември 1991 г. Още същия месец се провежда и първата надпревара за Голямата награда на Испания.

Сиркуит де Каталуня е предпочитана от много отбори за тестове на болидите и предсезонна подготовка. Това се дължи както на съчетанието от скоростни отсечки, бързи и бавни завои, така и на мекия климат през зимата и пролетта.

Някои от запомнящите се стартове от Формула 1 са през 1994 г., когато Михаел Шумахер финишира втори, въпреки че заради повреда кара над половината състезание само на пета скорост; през 1996 г., когато Шумахер печели първата си победа за Ферари; през 2001 г., когато Мика Хакинен се вижда победител, но отпада в последната обиколка заради повреда в съединителя, а победата грабва Шумахер; през 2006 г., когато Фернандо Алонсо става първият испанец, спечелил Голямата награда на Испания.

През 2004 г. по време на предсезонни тестове Лорис Капироси с Дукати Десмоседичи развива скорост от 347,4 км/ч на старт-финалната права. Тази скорост е рекордна за Световния шампионат по мотоциклетизъм.

Характеристики 
Характерни за пистата, освен климата и разнообразието от завои, са и трудните изпреварвания в края на старт-финалната права. Последният завой преди нея е бърз и водещата кола създава турбуленция, която възпрепятства следващата я да се движи плътно след нея, а на старт-финалната права не може да скъси това разстояние дотолкова, че да има условия за изпреварване в първия завой. Затова през 2007 г. преди последния завой е направен шикан, който предотвратява турбуленцията.

Друг фактор, който играе голяма роля по време на състезателния уикенд са драстичните промени в посоката на вятъра. Това прави труден избора на аеродинамичните настройки на болида и понякога води до изненадващи резултати на по-слаби отбори, които са налучкали правилните настройки.

Дългите широки завои натоварват гумите и стимулират износването им.

Победители

Формула 1

Световен шампионат по мотоциклетизъм

Вижте също 
 Писти за Формула 1

Външни препратки 
 Сиркуит де Каталуня 
 Google Maps поглед на пистата от сателит
 История и статистика 

Каталуня
Автомобилни писти в Испания
Спорт в Барселона
Голяма награда на Испания